ઉત્તરપ્રદેશની પ્રતિષ્ઠિત ગોરખપુર, કૈરાના અને ફુલપુર લોકસભા પેટા ચૂંટણી પછી કર્ણાટકમાં ત્રણ મહત્વની લોકસભા બેઠક પર જંગ ખેલાયો હતો અને તેના પરિણામો મંગળવારે આવી ગયાં છે. બેલ્લારી, શિમોગા અને મંડ્યા લોકસભા ઉપરાંત બે વિધાનસભા બેઠક પર ચૂંટણી યોજાઈ હતી અને તેમાં કોંગ્રેસ-જેડી(એસ) ગઠબંધન મેદાન મારી ગયું છે. કોંગ્રેસ બેલ્લારી અને મંડ્યા પર વિજયી થયું છે જ્યારે ભાજપને શિમોગા બેઠક મળી છે. અન્ય બે વિધાનસભા બેઠક કોંગ્રેસ અને જેડી-એસને ફાળે ગઈ છે. સત્તાધારી ગઠબંધન માટે દેખીતી રીતે આ પરિણામો દિવાળીની ભેટ સમાન અને ભાજપ માટે મોટો આંચકા સમાન છે. આગામી દોઢ મહિનામાં દેશમાં મધ્યપ્રદેશ, રાજસ્થાન, છત્તીસગઢ, તેલંગણા અને મિઝોરમમાં વિધાનસભા ચૂંટણીઓ યોજાઈ રહી છે અને તેને આગામી વર્ષે યોજાનારી લોકસભા ચૂંટણીનું ડ્રેસ રિહર્સલ માનવામાં આવે છે.